Na temelju Odluke o raspisivanju Javnog poziva za dodjelu subvencija zdravstvenim radnicima zaposlenim u zdravstvenim ustanovama čiji je osnivač Zagrebačka županija KLASA: 022-01/20-01/40, URBROJ: 238/1-03-20-06, koju je donio Župan Zagrebačke županije 7. listopada 2020. godine, Zagrebačka županija objavljuje

**JAVNI POZIV**

za dodjelu subvencija zdravstvenim radnicima zaposlenim u zdravstvenim ustanovama

čiji je osnivač Zagrebačka županija

Članak 1.

Predmet Javnog poziva je javno prikupljanje prijava zdravstvenih radnika zaposlenih u zdravstvenim ustanovama čiji je osnivač Zagrebačka županija, za dodjelu subvencija Zagrebačke županije u okviru **Programa mjera za osiguranje potrebnih ljudskih resursa u zdravstvenim ustanovama čiji je osnivač Zagrebačka županija za razdoblje 2020.-2025. godine**, **Mjera 3.1. Zadržavanje zdravstvenih radnika u zdravstvenim ustanovama Zagrebačke županije** (dalje: Program mjera).

U okviru Mjere iz stavka 1. Zagrebačka županija dodijeliti će ovim Javnim pozivom zdravstvenim radnicima slijedeće subvencije:

1. **3.1.1.** SUBVENCIJE KAMATE NA STAMBENE KREDITE
2. **3.1.2.** SUBVENCIJE TROŠKOVA STRUČNOG USAVRŠAVANJA I

DOŠKOLOVANJA

1. **SUBVENCIJE KAMATE NA STAMBENE KREDITE (3.1.1.)**

Članak 2.

Pravo na subvencije kamate na stambene kredite imaju doktori medicine, uz uvjet:

* da su u radnom odnosu na neodređeno vrijeme u zdravstvenoj ustanovi kojoj je osnivač Zagrebačka županija;
* da se nekretnina namijenjena stanovanju (stan/kuća) na koju se odnosi kredit nalazi na području Zagrebačke županije,
* da se radi o prvoj nekretnini za stanovanje podnositelja zahtjeva,
* da podnositelj zahtjeva nije ostvario pravo na korištenje neke druge subvencije Zagrebačke županije iz Programa mjera.

Stambeni kredit u smislu ovog Javnog poziva smatra se kredit kojim se financira kupnja, izgradnja, dogradnja ili uređenje nekretnine (stana ili kuće) namijenjene stanovanju.

Članak 3.

Zagrebačka županija subvencionirat će kamate na stambene kredite po korisniku u visini 50% iznosa ugovorene kamate na kredit ali ne u iznosu većem od 1.000,00 kn mjesečno po korisniku subvencije.

Članak 4.

Uz zahtjev za subvenciju kamate na stambene kredite, zdravstveni radnici dostavljaju:

1. presliku osobne iskaznice;
2. uvjerenje o prebivalištu (ne starije od 60 dana)

3) dokaz o stečenom stupnju obrazovanja (doktor medicine);

4) presliku ugovora o radu u zdravstvenoj ustanovi čiji je osnivač Zagrebačka županija;

5) ugovor o kreditu i otplatni plan;

6) dokaz o vlasništvu nekretnine (preslika zemljišnoknjižnog izvatka);

7) potpisanu i javnobilježnički ovjerenu izjavu kojom podnositelj zahtjeva izjavljuje da

se radi o prvoj nekretnini podnositelja zahtjeva te da podnositelj zahtjeva i njegov

bračni ili izvanbračni drug nemaju u vlasništvu neku drugu nekretninu za stanovanje,

8) presliku kartice IBAN tekućeg računa.

Sva dokumentacija, izuzev izjave pod 7) dostavlja se u neovjerenoj preslici.

1. **SUBVENCIJE TROŠKOVA STRUČNOG USAVRŠAVANJA I DOŠKOLOVANJA (3.1.2.)**

Članak 5.

Pravo na subvencije troškova stručnog usavršavanja i doškolovanja imaju medicinske sestre/ medicinski tehničari, fizioterapeuti, laboratorijski tehničari (SSS) i prvostupnici (VŠS) u navedenim zanimanjima, uz uvjet:

* da su u radnom odnosu na neodređeno vrijeme u zdravstvenoj ustanovi kojoj je osnivač Zagrebačka županija;
* da je stručno usavršavanje ili doškolovanje vezano uz djelatnost zdravstvene ustanove u kojoj rade,
* da se stručno usavršavaju ili doškoluju o vlastitom trošku.

Stručno usavršavanje i doškolovanje u smislu ovog Javnog poziva smatra se svako usavršavanje, osposobljavanje i doškolovanje nakon završenog formalnog obrazovanja koje je usmjereno na obavljanje zanimanja iz stavka 1. ovog članka i vezano uz djelatnost zdravstvene ustanove u kojoj rade.

Članak 6.

Zagrebačka županija subvencionirat će troškove stručnog usavršavanja i doškolovanja u visini 50% iznosa stručnog usavršavanja / godišnje školarine, a maksimalno 5.000,00 kn neto godišnje po korisniku subvencije.

Članak 7.

Uz zahtjev za subvencije troškova stručnog usavršavanja i doškolovanja, zdravstveni radnici dostavljaju:

1) presliku osobne iskaznice,

2) dokaz o stečenom stupnju obrazovanja (medicinska sestra/ medicinski tehničar,

fizioterapeut, laboratorijski tehničar ili prvostupnik u navedenim zanimanjima),

3) presliku ugovora o radu u zdravstvenoj ustanovi čiji je osnivač Zagrebačka županija,

4) potvrdu o upisu na odgovarajući viši stupanj obrazovanja uz potvrdu o cijeni

školovanja za koje se traži subvencija ili program stručnog osposobljavanja ili

usavršavanja uz potvrdu o cijeni programa,

5) presliku kartice IBAN žiro računa.

Sva dokumentacija dostavlja se u neovjerenoj preslici.

**ZAJEDNIČKE ODREDBE**

Članak 8.

Postupak za ostvarivanje prava na dodjelu subvencija iz ovog Javnog poziva ostvaruje se podnošenjem zahtjeva koji sadrži osobne podatke o podnositelju zahtjeva za subvenciju te naznaku subvencije koja se traži.

Zahtjevi se podnose na propisanim obrascima koji čine sastavni dio ovog Javnog poziva.

Podnošenjem Zahtjeva podnositelj zahtjeva daje izričitu privolu Zagrebačkoj županiji da može poduzimati radnje vezane uz obradu njegovih osobnih podataka, a Zagrebačka županija se obvezuje koristiti podatke samo u svrhu za koju su namijenjeni, uz poštivanje odredbi Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka; SL EU L119) i drugim važećim propisima o zaštiti osobnih podataka.

Članak 9.

Zahtjev mora biti vlastoručno potpisan. Zahtjev s navedenom dokumentacijom se dostavlja u zatvorenom omotnici Zagrebačkoj županiji u pismenom obliku, poštom, na adresu:

**Zagrebačka županija**

**Upravni odjel za zdravstvo, socijalnu skrb i hrvatske branitelje**

Povjerenstvo za dodjelu subvencija

**Ulica grada Vukovara 72/V, 10 000 Zagreb,**

**uz naznaku: *„Zahtjev za dodjelu subvencije na stambeni kredit “***

***ili „Zahtjev za dodjelu subvencije za stručno usavršavanje ili doškolovanje“***

ili osobnom dostavom na istu adresu u Pisarnicu Zagrebačke županije (prizemlje zgrade)

Članak 10.

Ovaj Javni poziv ostaje otvoren od dana objave i traje do iskorištenja sredstava.

Zahtjeve će razmatrati Povjerenstvo za dodjelu subvencija (dalje: Povjerenstvo) prema redoslijedu zaprimanja.

Stručne i administrativne poslove za Povjerenstvo obavlja Upravni odjel za zdravstvo, socijalnu skrb i hrvatske branitelje.

U slučaju nepotpunog zahtjeva podnositelju zahtjeva biti će određen primjeren rok za nadopunu zahtjeva, u kojem slučaju će se datum primitka nadopune potpune dokumentacije smatrati datumom zaprimanja zahtjeva.

U slučaju ne dostave tražene nadopune smatrat će se da je podnositelj zahtjeva povukao zahtjev.

Ukoliko podnositelj zahtjeva ne udovoljava uvjetima Javnog poziva Povjerenstvo će ga o istom obavijestiti pismenim putem.

Članak 11.

Župan Zagrebačke županije će, temeljem prijedloga Povjerenstva za dodjelu subvencija po pristiglim prijavama, donijeti odluku o dodjeli subvencija obuhvaćenih ovim Javnim pozivom, i s prijaviteljem sklopiti Ugovor o dodjeli subvencije u roku 30 dana od donošenja odluke o dodjeli subvencije.

Ugovorom o dodjeli subvencije biti će utvrđen iznos subvencije, način i rokovi plaćanja, način izvještavanja te ostala prava i obveze ugovornih strana.

Članak 12.

Subvencije vrijede za vrijeme trajanja radnog odnosa prijavitelja na neodređeno vrijeme u zdravstvenim ustanovama Zagrebačke županije.

Pravo na korištenje subvencije iz ovog Javnog poziva vrijedi za vrijeme trajanja Programa mjera, a jedan korisnik može ostvariti pravo na jednu subvenciju iz Programa mjera.

Članak 13.

Sve dodatne informacije vezane uz Javni poziv zainteresirane osobe mogu dobiti u Upravnom odjelu za zdravstvo, socijalnu skrb i hrvatske branitelje Zagrebačke županije, na brojeve telefona 6009-405, 6009-477 ili 6009-447, radnim danom od 9:00 do 12:00 sati.

Članak 14.

Riječi korištene u tekstu ovog Javnog poziva koje imaju rodno značenje bez obzira jesu li korištene u muškom ili ženskom rodu odnose se jednako na muški i ženski rod.

Članak 15.

Ovaj Javni poziv objavljuje se na službenoj web stranici Zagrebačke županije i na službenim web stranicama zdravstvenih ustanova Zagrebačke županije.

**Zagrebačka županija**

Sastavni dio Javnog poziva su:

* OBRAZAC - Zahtjev za dodjelu subvencije na stambeni kredit (OZ-3.1.1)
* OBRAZAC - Zahtjev za dodjelu subvencije za stručno usavršavanje ili doškolovanje (OZ-3.1.2.)